2009/0129 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s

stališčem Sveta glede sprejetja Uredbe Evropskega parlamenta in Sveta o nekaterih določbah za ribolov v območju Sporazuma GFCM (Generalne komisije za ribištvo v Sredozemlju)

1. OZADJE

Datum predložitve predloga Evropskemu parlamentu in Svetu (dokument COM(2009) 477 konč. – 2009/0129 COD): | 16. 9. 2009 |

Datum mnenja Evropskega ekonomsko-socialnega odbora: | 17. 3. 2010 |

Datum stališča Evropskega parlamenta, prva obravnava: | 8. 3. 2011 |

Datum predložitve spremenjenega predloga: | 29. 3. 2011 |

Datum sprejetja stališča Sveta: | 20. 10. 2011 |

2. CILJ PREDLOGA KOMISIJE

Cilj predloga je, da se v zakonodajo EU prenesejo priporočila, sprejeta v okviru Sporazuma o ustanovitvi Generalne komisije za ribištvo v Sredozemlju (GFCM), in spremeni Uredba Sveta št. 1967/2006. Ti mednarodni ukrepi za ohranjanje in upravljanje so že v veljavi in so zavezujoči za EU in države članice. Prenos je kljub temu potreben, da postanejo ti mednarodni ukrepi veljavni za fizične ali pravne osebe na ravni EU ter da se s tem zagotovi pravna varnost.

3. PRIPOMBE K STALIščU SVETA

3.1. Splošne pripombe k stališču Sveta:

Komisija se strinja, da bi bilo treba prenos novih priporočil GFCM izvesti po rednem zakonodajnem postopku, vendar še vedno zagovarja stališče, da bi morala biti Komisija pooblaščena, da prenese v zakonodajo EU vsaj spremembe vseh obstoječih ukrepov. Stališče Sveta je pomemben korak v smeri prvotnega stališča Komisije, čeprav z njim ni v celoti skladen. V izogib nadaljnjim zamudam pri prenosu zavezujočih ukrepov GFCM v zakonodajo EU, ki bi nastale zaradi dolgotrajne druge obravnave, se stališče Sveta lahko podpre.

3.2. Spremembe, ki jih je Evropski parlament sprejel na prvi obravnavi:

– spremembe, vključene v stališče Sveta na prvi obravnavi: 2, 3, 4, 5, 6, 7, 8, 9, 10, 11, 14, 15, 16, 17, 18, 19, 20, 21, 22, 23, 24, 25, 27, 28, 29, 30, 31, 32, 33, 34, 35, 36, 37, 40, 45, 46, 50, 51 in 52.

– spremembe, ki niso bile vključene v stališče Sveta na prvi obravnavi: 41, 42, 43 in 44 v zvezi s pooblastitvijo; 26 v zvezi s prvim rokom za prenos seznama plovil s pridneno vlečno mrežo v Črnem morju; 47 in 13 v zvezi z uvodnimi izjavami v zvezi z izvedbenimi oziroma delegiranimi akti; 48 in 49 v zvezi z izvedbenimi akti.

Pri pripravi skupnega stališča je Svet prevzel vse nesporne spremembe Parlamenta in sprejel dodatne spremembe, ki odražajo izid trialoga z dne 21. junija 2011. Pravne službe in pravniki lingvisti obeh institucij so bili pooblaščeni, da v besedilo vnesejo vse ustrezne spremembe. Pripravljeni dokument tako predstavlja predlog Komisije, spremenjen z dogovorjenimi spremembami Parlamenta ter vključuje izid trialoga o teh občutljivih zadevah.

3.3. Nove določbe, ki jih je vnesel Svet in stališče Komisije v zvezi z njimi:

Na zahtevo predsedstva je Komisija pripravila seznam členov, primernih za izvedbene akte: člen 9 (informacije – poročilo o ribiških dejavnostih), člen 12(4) in (6) (o obdobjih prepovedi ribolova), člen 14 (zbiranje podatkov), člen 15(3) (o minimalni velikosti mrežnega očesa v Črnem morju), člen 23 (sodelovanje in obveščanje) in člen 24(4) (statistične matrike). Ta seznam je bil predložen med srečanjem delovne skupine Sveta dne 16. junija 2011. Med tretjim neuradnim trialogom z dne 21. junija 2011 v zvezi s tem seznamom ni bilo izraženih nobenih pripomb.

Svet je v svoje sedanje stališče vnesel te specifikacije, v zvezi s katerimi Komisija nima nobenih pripomb.

Druge manjše spremembe izhajajo iz dejstva, da so besedilo pregledali pravniki lingvisti in je bilo usklajeno s spremembami, uvedenimi z Lizbonsko pogodbo, standardnim besedilom, ki temelji na novi uredbi o komitologiji (EU) št. 182/2011, in Splošnim dogovorom o delegiranih aktih. Uvodne izjave so prilagojene končni vsebini izvedbenih določb predloga.

Komisija v zvezi s temi spremembami nima nobenih pripomb.

3.4. Težave, ugotovljene pri sprejetju stališča na prvi obravnavi, in stališče Komisije v zvezi s tem:

Predlog Komisije je bil pripravljen in predstavljen pred začetkom veljavnosti Lizbonske pogodbe. Zato so morale biti določbe o komitologiji usklajene z Lizbonsko pogodbo, tj. z napovedjo izvedbenih in delegiranih aktov v skladu s členoma 291 in 290 PDEU. Zato so bile potrebne dolge razprave. Stališče Komisije v zvezi s tem je vedno bilo, da bi Komisija morala biti pooblaščena, da prenese v zakonodajo EU vsaj spremembe vseh obstoječih ukrepov.

4. SKLEP

Komisija se z namenom zgodnjega sprejetja uredbe strinja s stališčem Sveta, ki je rezultat razprav z Evropskim parlamentom. Komisijo kljub temu skrbi, da zaradi omejenih pooblastil, ki sta ji jih delegirala sozakonodajalca, EU ne bi uspelo zagotoviti pravočasnega prenosa v zakonodajo EU ukrepov, ki jih bo GFCM sprejela v prihodnosti in s katerimi se revidirajo ali posodabljajo ukrepi te organizacije za ohranjanje in upravljanje. Zato Komisija izjavlja naslednje:

Komisija je zaskrbljena, da zaradi omejenih pooblastil, ki sta ji jih delegirala sozakonodajalca, EU ne bi uspelo zagotoviti pravočasnega prenosa v zakonodajo EU ukrepov, ki jih bo GFCM sprejela v prihodnosti in s katerimi se revidirajo ali posodabljajo ukrepi te organizacije za ohranjanje in upravljanje.

Komisija zato lahko predlaga spremembe uredbe, s katerimi se poveča število ukrepov, ki bi jih bilo treba sprejeti z delegiranimi akti, če prenos po rednem zakonodajnem postopku privede do zamud, ki bi ogrozile zmožnost EU, da izpolni svoje mednarodne obveznosti.